b'\n_START_ARTICLE_\nBystr\xc3\xb6ms villa\n_START_PARAGRAPH_\nBystr\xc3\xb6ms villa (ogs\xc3\xa5 kalt Prins Carls palass) er en bygning p\xc3\xa5 Djurg\xc3\xa5rden i Stockholm med adresse Djurg\xc3\xa5rdsv\xc3\xa4gen 21._NEWLINE_Villaen ble opprinnelig oppf\xc3\xb8rt for skulpt\xc3\xb8ren Johan Niclas Bystr\xc3\xb6m og ble bygget om for prins Carl og hans familie i 1905 etter arkitekt Ferdinand Bobergs tegninger. I dag (2011) holder Spanias ambassade til i bygningen.\n_START_SECTION_\nBystr\xc3\xb6ms villa\n_START_PARAGRAPH_\nNavnet Bystr\xc3\xb6ms villa kommer fra husets skaper Johan Niclas Bystr\xc3\xb6m. Etter \xc3\xa5 ha bodd mange \xc3\xa5r i Italia besluttet han i 1828 \xc3\xa5 returnere til Sverige og bygge et kunstmuseum over seg selv og sine arbeider. Villaen skulle bli Bystr\xc3\xb6ms livsverk, \xc2\xabn\xc3\xa5got djevla gentilt\xc2\xbb som han selv uttrykte det. Arkitekturen var i romersk stil med atrium, rotunde og lanternin. Han benyttet marmor fra sitt eget marmorbrudd i Carrara og kj\xc3\xb8pte fontener, vaser, alabastkolonner og annet utstyr til huset. Bygningen sto ferdig i 1844, men Bystr\xc3\xb6m fikk ikke mye glede av den ettersom han d\xc3\xb8de i Italia i 1848._NEWLINE_Etter Bystr\xc3\xb6m kom villaen i juveleren og kunstsamleren Christian Hammers eie. Han hadde til hensikt \xc3\xa5 bruke villaen som museum for sine egne samlinger, blant annet et bibliotek p\xc3\xa5 120\xc2\xa0000 bind. Etter Hammars d\xc3\xb8d ble huset solgt til prins Carl, bror av Gustaf V og far til kronprinsesse M\xc3\xa4rtha, i 1905.\n_START_SECTION_\nPrins Carls palass\n_START_PARAGRAPH_\nDa villaen kom i prinsens eie skulle huset tilpasses tidens smak og Ferdinand Boberg fikk i oppdrag \xc3\xa5 st\xc3\xa5 som arkitekt for omdannelsen. Boberg hadde allerede p\xc3\xa5 et tidligere tidspunkt blitt benyttet av prins Carl til ombyggingen av Parkudden p\xc3\xa5 Djurg\xc3\xa5rden._NEWLINE_Den energiske Boberg utf\xc3\xb8rte en omfattende om- og p\xc3\xa5bygging av villaen. Takh\xc3\xb8yden ble endret, rom ble lagt til, en ny bygningsdel ble tilf\xc3\xb8rt og mye av den faste, opprinnelige innredningen ble tatt bort eller forandret._NEWLINE_Bobergs renovering ble sterkt kritisert i samtiden og enkelte mente at han hadde endret villaen til det ugjenkjennelige. Tross Bobergs store endringer finnes det mange detaljer fra Bystr\xc3\xb6ms villa igjen i interi\xc3\xb8ret, som for eksempel hyllingsfrisen til Karl XIV Johan i marmor p\xc3\xa5 \xc3\xb8vre galleriet og entr\xc3\xa9hallens marmorkolonner og marmorgulv._NEWLINE_Prins Carl og hans ektefelle Ingeborg med barna bebodde villaen frem til 1923 da familien av \xc3\xb8konomiske grunner flyttet ut. I 1928 ble huset kj\xc3\xb8pt av Alfonso XIII av Spania som offisiell residens for den spanske ambassad\xc3\xb8ren.'